Evolusi KL Drift

Sinopsis

Zack dan Sham adalah dua nama yang sinonim dengan istilah keakraban. Hubungan sebagai dua sahabat karib yang sama-sama berkongsi hobi dan minat dalam bidang perlumbaan kereta 'drift'.
Kelazimannya bidang perlumbaan kereta 'drift' didominasi oleh golongan maskulin tetapi ia tidak menghalang Tasha, teman wanita Zack untuk memecahkan monopili itu dan menjadikannya sebagai satu hobi yang dikira 'daring' dan agresif.
Rentetan daripada sejarah kehidupan Fasha yang telah mengakibatkan krisis identitinya mendorong Zack lebih bersikap protektif terhadap pergaulan Fasha. Perjalanan kehidupan Fasha telah dikongkong bagi menghalangnya daripada bergaul semula dengan golongan yang pernah menjeremuskan Fasha ke lembah yang tidak sihat.
Dalam kesibukan melegakan pergolakan Zack dan Fasha, rupa-rupanya dalam diam dan tanpa disedari telah lahir bibit-bibit cinta dalam diri Sham terhadap Fasha. Namun perasan itu terpaksa diketepikan kerana tidak mahu merosakkan hubungan akrabnya dengan Zack.
Di sebalik kekalutan ini, Joe dan Karl merasa tercabar apabila kegiatan mereka dalam menjerumuskan anak-anak muda yang meminati bidang lumba kereta 'drift' ke alam yang mengkhayalkan dihalang oleh Zack dan rakan-rakannya.
Maka bagi menyelesaikan masalah yang timbul antara Zack dan Joe mereka telah membuat keputusan untuk berlumba kereta yang dianggap sebagai satu ekspresi bagi melepaskan keegoan masing-masing.

Penerbitan

Evolusi KL Drift merupakan filem sulung arahan Syamsul Yusof dengan kos pembikinan yang paling tinggi sebanyak RM2 juta termasuk promosi. Tempoh penggambaran selama 35 hari telah berlanjutan hingga 38 hari, pada Jun dan Julai 2007 dan menyebabkan kos meningkat berpuluh-puluh ribu untuk sehari penggambaran. Tidak seperti filem Impak Maksima, filem ini tidak menggunakan teknologi CGI langsung untuk nampak lebih jitu.
Datuk Yusof Haslam berkata hanya 10% idea diberikan kepada Syamsul. Selebihnya, kebebasan berkarya diberikan sepenuhnya kepadanya. Dari segi suntingan juga, Syamsul banyak memberi ideanya sendiri. Filem ini menggunakan 3-4 buah kamera dan menggunakan teknik On Cam Life Action. Filem ini adalah kisah remaja yang terlibat dengan isu sosial remaja. Filem ini tidak menggunakan seorang pun pelakon dewasa atau veteran. Semuanya pelakon remaja. Sebanyak 10% idea dari bapanya, dan selainnya adalah hasil Syamsul termasuklah dalam kerja-kerja suntingan.
Filem yang dihasilkan bersama Grand Brilliance, selepas usahasama mereka yang terakhir, Pasrah, pada tahun 2000, filem ini membariskan pelakon-pelakon handalan seperti Iqram Dinzly, Fasha Sandha, Farid Kamil dan Syamsul sendiri, pastinya memberikan satu kelainan kepada para peminat filem aksi di Malaysia. Filem ini turut mendapat tajaan dari syarikat pengeluar tayar terkemuka dari Jepun, Toyo Tires.

Keluaran dan sambutan

Evolusi KL Drift dikeluarkan pada 3 April 2008 dan merupakan kejayaan komersial, ia berjaya meraih kutipan pecah panggung sebanyak RM4.5 juta.

Evolusi KL Drift 2 (2010)

Sekuel filem ini, Evolusi KL Drift 2 telah ditayangkan di pawagam-pawagan di seluruh negara, termasuk Singapura dan Brunei pada 25 Mac 2010 dengan belanjawan yang sama 2.5 juta dan meraih kutipan hampir RM4 juta ringgit daripada pendahulunya. Difahamkan bahawa pelakon utamanya, Fasha Sandha dan Diana Danielle mengumumkan menarik diri dari berlakon dalam filem ini.

Evolusi KL Drift: The Series (2012–13)

Pada pertengahan 2012, Skop Productions telah mengumumkan akan menerbitkan drama adaptasi filem ini, bertajuk Evolusi KL Drift: The Series. Pada 7 September 2012, treler siri ini telah dimuatnaik di YouTube yang juga menyatakan tarikh keluaran. Ia disiarkan secara rasmi pada 4 Oktober 2012 di RTM TV2 dan menampilkan pelakon asal filem ini dengan penambahan pelakon baru.